Difúzia (fyzika)

Difúzia je jav, počas ktorého sa častice látky presúvajú z miesta s vyššou koncentráciou do miesta s nižšou koncentráciou. Je to proces, ktorým sa vnútri viaczložkovej sústavy dosahuje rovnomerné rozdelenie koncentrácií.

Všetky látky majú tendenciu prechádzať z prostredia s jej vyššou koncentráciou do prostredia s jej nižšou koncentráciou. Prirodzenou vlastnosťou látok je, že pokiaľ sa jej častice môžu pohybovať (molekuly v nehybnom roztoku sa pohybujú na základe Brownovho pohybu), tak sa rozptyľujú do celého priestoru, ktorý môžu dosiahnuť, a postupne vo všetkých jeho častiach vyrovnajú svoju koncentráciu.

Prejavom difúzie možno pozorovať, ak sa na jednom konci miestnosti otvorí fľaša voňavky. Čoskoro sa jej vôňa rozšíri po celej miestnosti.

Dej, ktorým sa vyrovnáva čiastočný tlak vodnej pary vzájomným pôsobením molekúl, sa nazýva difúzia vodnej pary. Difundujúce vodné pary sa pohybujú z miest vyššieho  tlaku smerom k nižšiemu tlaku. Príčinou difúzie vodných pár je gradient čiastočného tlaku vodných pár.

Difúzia prebieha vo všetkých skupenstvách. Najrýchlejšie prebieha v plynoch, pretože sa v plynoch molekuly pohybujú najrýchlejšie. Pomalšie prebieha v kvapalinách a najpomalšia je v tuhých látkach. V tuhých látkach je veľmi obmedzená, lebo molekuly sú v tuhých látkach viazané na rovnovážne polohy a iba niekedy zmenia svoje polohy. Difúzia v tuhých látkach je spojená s postupným premiestňovaním atómov v kryštáli. 

Veľkosť difúzie sa vyjadruje veľkosťou difúzneho toku. Ide o množstvo látky v moloch, ktoré prejde za časový interval cez jednotkovú plochu. 

Difúzia má veľký biologický význam a patrí medzi základné mechanizmy pasívneho transportu látok. Uplatňuje sa aj vtedy, keď sú dve prostredia oddelené membránou priepustnou pre molekuly rozpúšťadla aj molekuly rozpustnej látky. Príkladom je difúzia cez bielkovinový kanál k membráne bunky.

 Referencie 

 Pozri aj 
 Sublimácia
 Fickove zákony

 Zdroj 


Kategória:Fyzikálna chémia
Kategória:Fyzika tuhého telesa
Kategória:Mechanika kontinua
Kategória:Fyzikálne javy